
	Παρουσίαση
της ποιητικής συλλογής 

της Λιλής Ντίνα

Μνήμη Τρομοκράτης

στο Σπίτι της Κύπρου

Την Πέμπτη 11 Απριλίου 2024 πραγματοποιήθηκε, στο Σπίτι της Κύπρου στην Αθήνα, η παρουσίαση της νέας ποιητικής συλλογής της Λιλής Ντίνα, με τίτλο «Μνήμη Τρομοκράτης», που κυκλοφορεί από τις Εκδόσεις OTAN.

Για την ποιητική συλλογή μίλησαν, ο Διδάκτωρ Ψυχοπαθολογίας του Université de Paris, συγγραφέας δρ Φώτης Καγγελάρης και, μέσω οπτικογραφημένου μηνύματος, η Προϊσταμένη του Τομέα Γραμμάτων του Υφυπουργείου Πολιτισμού της Κυπριακής Δημοκρατίας, συγγραφέας δρ Νάντια Στυλιανού.

Ποιήματα από τη συλλογή διάβασε η ποιήτρια Λιλή Ντίνα. Στο πιάνο η Μαριέττα Πεπελάση πλαισίωσε μουσικά την εκδήλωση.
Η Λιλή Ντίνα γεννήθηκε και μεγάλωσε στα Τρίκαλα  Θεσσαλίας. Σπούδασε στο Αριστοτέλειο Πανεπιστήμιο Θεσσαλονίκης, στη Φαρμακευτική σχολή. Κατοικεί στην Αθήνα. «Μνήμη τρομοκράτης», είναι η έβδομη ποιητική συλλογή της. Προηγούνται οι συλλογές «Εκδότης χρόνος»(Εναλλακτικές εκδόσεις), «Η ενηλικίωση των παραμυθιών», «Αποτσίγαρα λόγια», «Η γραφειοκρατία του δισταγμού», «Θυρίδα μνήμης» (Εκδόσεις Γαβριηλίδης) και «Βεστιάριο σιωπής» (εκδόσεις Οδός Πανός). Το βιβλίο της «Η ενηλικίωση των παραμυθιών» (Γαβριηλίδης, 2007) είχε περιληφθεί στα 10 καλύτερα βιβλία ποίησης από το περιοδικό «Διαβάζω» εκείνης της χρονιάς. Συμμετείχε σε δύο σεμινάρια και δύο ετήσια τεύχη του Εργαστηρίου Δημιουργικής Γραφής του Δήμου Αθηναίων, το 2019 και το 2020, με ποιήματα και πεζά. Ποιήματα και κριτικές έχουν δημοσιευθεί σε λογοτεχνικά περιοδικά και εφημερίδες. Συνεργάζεται με την Εταιρεία Μελέτης Πολιτισμικής Ετερότητας (Ε.Μ.Π.Ε.),με την οποία διοργανώνει και παρουσιάζει τις βραδιές ποίησης.

